SKRIFTLIG FORESPØRGSEL E-0614/02

af Rosa Miguélez Ramos (PSE) til Kommissionen

(6. marts 2002)

Om: Uddannelse af fiskere

Den 4. april 2001 forelagde Kommissionen en meddelelse for Rådet og Europa-Parlamentet om uddannelse og tilgang af søfarende(1). I denne meddelelse tilstræbte Kommissionen at foretage en tilbundsgående undersøgelse af den aktuelle situation på området uddannelse og videreuddannelse inden for de maritime erhverv, orientere om de foranstaltninger af såvel lovgivningsmæssig som anden art, som Kommissionen allerede har vedtaget, og tilskynde til, at både arbejdsmarkedsparterne inden for søtransporterhvervet og den maritime uddannelses- og videreuddannelsessektor iværksætter foranstaltninger med henblik på at forbedre situationen.

Meddelelsen beskæftigede sig trods sin titel udelukkende med søtransporterhvervet og kom overhovedet ikke ind på det europæiske fiskerierhverv trods det høje antal arbejdstagere i dette erhverv, de vanskelige forhold, hvorunder de arbejder, og den høje ulykkesfrekvens.

Hvorfor har Kommissionen ikke medtaget fiskerisektoren i sine forslag?

Agter Kommissionen at forelægge en meddelelse som supplement til den allerede forelagte, hvori den stiller forslag til uddannelse og tilgang inden for fiskerierhvervet?

(1) KOM(2001) 188.

Svar afgivet på Kommissionens vegne af Franz Fischler

(16. april 2002)

Den meddelelse fra Kommissionen, som det ærede medlem henviser til, vedrører det særlige problem med søtransport af personer og varer. Der er nemlig i denne sektor en stor mangel på arbejdskraft, især skibsofficerer. Den omtalte meddelelse har en dobbelt målsætning, idet den dels skal forbedre sikkerheden og levevilkårene om bord, dels sikre søfartsuddannelsens kvalitet gennem en god uddannelse på land og om bord med henblik på at øge tilgangen til denne sektor.

Selv om denne meddelelse omhandler flere områder, der ligeledes kan berøre fiskere, tager denne problemstilling ikke sigte på denne kategori af søfolk.

Kommissionen er klar over, at problemerne vedrørende uddannelsen af fiskere er mindst så foruroligende som i transportsektoren, måske endda endnu mere foruroligende. Der er tale om et vanskeligt og farligt erhverv, der ofte udøves af personer, der har en utilstrækkelig uddannelse. Efter Kommissionens opfattelse kræver især spørgsmålene vedrørende uddannelse, sikkerhed og miljøbeskyttelse på fiskeriområdet særlig behandling.

Kommissionen henleder det ærede medlems opmærksomhed på bestemmelserne i Rådets rammedirektiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(1) samt på bestemmelserne i Rådets særdirektiv 93/103/EF af 23. november 1993 om minimumsforskrifter for sikkerhed og sundhed under arbejdet om bord på fiskerfartøjer(2), som fastsætter detaljerede regler for underretning og uddannelse af arbejdstagerne.

Ifølge artikel 9, stk. 2, i direktiv 93/103/EF skal oplæringen vedrøre brandslukning, anvendelse af rednings- og overlevelsesudstyr, anvendelse af fangstredskaber og spilanlæg samt de forskellige former for signalgivning, navnlig armsignaler.

Det er endvidere i artikel 10 i direktiv 93/103/EF fastsat, at alle personer, der i givet fald kan få kommandoen over et fartøj, have en indgående oplæring inden for:

a) forebyggelse af sygdomme og arbejdsulykker om bord og forholdsregler ved ulykker

b) fartøjets stabilitet og opretholdelse af denne under alle forudsigelige lastningsforhold og under fiskeri

c) navigation og radiokommunikation, herunder fremgangsmåder i forbindelse dermed.

Der er i øvrigt i artikel 5 i Rådets direktiv 92/29/EØF af 31. marts 1992 om minimumsforskrifter for sikkerhed og sundhed med henblik på at forbedre den lægelige bistand om bord på skibe(3) fastsat detaljerede regler for underretning og uddannelse for så vidt angår lægelig bistand og førstehjælp, der skal træffes øjeblikkeligt i ulykkestilfælde eller livstruende nødsituationer.

Rekrutteringsproblemet er ikke af samme omfang inden for fiskeriet som inden for søtransport. I fiskerisektoren er der ikke et egentligt problem med mangel på arbejdskraft, men dog et problem med at tiltrække unge til erhvervet. Det er vigtigt her at fastsætte foranstaltninger, der kan forbedre dette erhvervs image.

Der blev i 2001 offentliggjort en grønbog om den fælles fiskeripolitiks fremtid(4), som blev drøftet med alle de berørte parter, herunder Europa-Parlamentet. På baggrund af disse drøftelser er Kommissionen i øjeblikket ved at lægge sidste hånd på en meddelelse om reformen af den fælles fiskeripolitik, som også omhandler uddannelses- og sikkerhedsproblemerne. Kommissionen vil inden sommerferien 2002 forelægge Europa-Parlamentet denne meddelelse samt en række lovforslag vedrørende den nye fælles fiskeripolitik.

(1) EFT L 183 af 29.6.1989.

(2) EFT L 307 af 13.12.1993.

(3) EFT L 113 af 30.4.1992.

(4) KOM(2001) 135 endelig udg.